Red Dead Redemption rykker ind på tv’et sammen med Netflix Games

Netflix dropper nu det, de selv kalder “en bombe” under både spil- og streamingbranchen: Red Dead Redemption er på vej ind i Netflix Games – og du kan spille direkte på dit tv, kun bevæbnet med din telefon som controller. Ingen PlayStation. Ingen Xbox. Ingen gaming-pc. Bare Netflix, dit tv og din mobil.

Og det stopper ikke dér. Samtidig lancerer Netflix en bunke nye partyspil, der gør tjenesten til en slags digital spilleaften – fra Pictionary og Tetris til LEGO Party og et helt nyt mordmysterium i Knives Out-universet.

Netflix lover, at det er lige så simpelt som at trykke ’play’ på en serie.

“Du kan spille direkte på tv’et og bruge din telefon som controller – ingen opsætning, det fungerer som at streame dine yndlingsserier,” siger Alain Tascan, chef for Netflix Games.

Det betyder i praksis, at du kan gå fra at se KPop Demon Hunters til at dyste i Pictionary: Game Night på få sekunder.

Red Dead Redemption – nu på mobil for første gang

Men showets ubestridte hovednavn er Red Dead Redemption, som nu kommer til mobilen for allerførste gang – og samtidig lander i Netflix Games-kataloget.

Spillet indeholder også Undead Nightmare-udvidelsen, så der er både klassisk western og zombiekaos at kaste sig over. Du spiller som John Marston, fanget i et desperat opgør med både lovløse og Pinkertons, mens du jagter din kidnappede familie gennem det brutale Dead West.

For Netflix-kunder betyder det: En af tidens mest elskede open-world-klassikere, uden ekstra betaling og uden konsol.

Netflix åbnede sin spilafdeling for fire år siden og den har, så vidt vides, ikke haft den store succes. Se hele listen af spil, der kommer til tv’et hos Netflix.

Red Dead Redemption rykker ind på tv’et sammen med Netflix Games